অথচ অধিনায়ক কুকের ৫১ রানের ইনিংসটিতে ভর করে শুরুটা ভালোভাবেই করেছিল ইংল্যান্ড। উদ্বোধনী জুটিতেই ৬৫ রান সংগ্রহ করেছিলেন কুক ও ক্যারবেরি। কুক আউট হওয়ার পর দ্রুতই বেশ কয়েকটি উইকেট হারিয়েছে ইংল্যান্ড। টানা দুই ওভারে মাইকেল কারবেরি, জো রুট ও ইয়ান বেলকে আউট করেছেন পিটার সিডল ও নাথান লায়ন। পঞ্চম উইকেটে ৪৪ রানের জুটি গড়ে ঘুরে দাঁড়ানোর চেষ্টা করেছিলেন পিটারসেন ও বেন স্টোকস। কিন্তু দলীয় ১৩১ রানের মাথায় স্টোকসকে আউট করে ইংল্যান্ডকে কিছুটা চাপের মুখে ফেলে দিয়েছেন লায়ন। প্রথম ইনিংসের মতো দ্বিতীয় ইনিংসেও ইংল্যান্ডের ভরসার প্রতীক হয়েছিলেন পিটারসেন। ষষ্ঠ উইকেটে জনি বেয়ারস্ট্রোকে নিয়ে তিনি গড়েছিলেন ৪২ রানের জুটি। এটাই ছিল ইংল্যান্ডের শেষ প্রতিরোধ। দলীয় ১৭৩ রানের মাথায় বেয়ারস্ট্রো আউট হওয়ার পর তাসের ঘরের মতো ভেঙে পড়েছে ইংল্যান্ডের লোয়ার অর্ডার। ৪৯ রান করে ইংল্যান্ডের নবম ব্যাটসম্যান হিসেবে আউট হয়েছেন পিটারসেন।